Predsednik Srbije je na konferenciji podsetio da u Srbiji ima ukupno 12 osoba zaraženih koronavirusom.

Nakon konsultacija vrha države sa svim stručnjacima koji rade na borbi protiv koronavirusa, predsednik je rekao da su donete odluke o zabrani javnih skupova u zatvorenim prostorima do sto ljudi, pojačanoj kontroli na svim graničnim prelazima.

"Veliki prelazi će nastaviti uobičajeno da rade, dok će neki manji biti zatvoreni kako bi se kontrolisao ulaz", istakao je predsednik.

Zamolio je državljane Srbije koji rade u inostranstvu da ne dolaze pred Uskrs, nego da sačekaju.

Takođe, rekao je da se oni koji organizuju svadbe, krštenja i velika slavlja vode računa o preporukama.

Prema njegovim rečima, za sada nema potrebe da se obustavi nastava.

Odluke donela struka, preduzete sve neophodne mere

Poručio je da odluke nisu donosili političari već najstručniji u našoj zemlji.

"Nisam lekar ni ja ni Ana Brnabić da budemo pametniji od onih koji su spasili mnogo života. shvatili smo da je dobro da se pozovemo na struku i tada su rezultati u našem radu dobri", istakao je Vučić.

Cilj je sada da, kako kaže, "krivu držimo da ne eksplodira eksponencijalno kao što se dogodilo u zemljama neuporedivo snažnijim od naše zemlje".

"Ako uspemo da razvučemo tu epidemijsku krivu, to je glavni cilj, imaćemo ih desetostruko manje nego razvijenije zemlje od Srbije", navodi Vučić.

Precizirao je da je, zahvaljujući uvedenim merama, od 21. januara do 10. marta, nadzorom obuhvaćeno oko 71.000 putnika. Od toga je, kaže, u potpunosti pregledana 2.234 prevozna sredstva, ne računajući automobile, a od toga 1.925 aviona.

Doneta su 204 rešenja, a pod zdravstveni nadzor stavljeno je 265 putnika.

"Na 10 graničnih prelaza, tri aerodroma i sedam kopnenih sada su angažovana 62 inspektora i uvedena je pripravnost za manje granične prelaze sa BiH. Sa Batrovaca je juče vraćeno ukupno 26 putnika", rekao je Vučić.

Ne sme korona da nam uđe u hirurgiju

Predsednik je rekao da je osoba koja se nalazi u teškom stanju zbog koronavirusa muškarac iz Kikinde, koji boluje i od drugih bolesti, a koji je boravio kod sina u Milanu.

Rekao je da je taj čovek primljen u bolnicu zbog drugih bolesti, dijabetesa i bubrežnih bolesti, te da je tek kasnije ustanovljeno prisustvo koronavirusa, budući da taj čovek nije lekarima rekao da je boravio u Milanu.

Cela jedna bolnica bila je dovedena u pitanje, kaže Vučić.

"Ne sme korona da nam uđe u hirurgiju. Samo recite da ste bili, da odmah proverimo. Recite nam da bismo vas sačuvali", pozvao je predsednik i apelovao na građane da slušaju stručnjake.

"Neću da dozvolim napade na stručne ljude zbog nekih koji paniče i napadaju lekare koji se bore", naglašava Vučić.

Ima dovoljno respiratora

Predsednik je naglasio da u Srbiji ima dovoljno respiratora. "Imamo ih više nego dovoljno i ako dođe do drastičnog povećanja broja zaraženih".

Najavio je da će od sutra u Srbiju stići nove količine specijalne epidemiološke opreme – skafandera, čizama, maski, rukavica.

"Obučenih ljudi i lekara imamo dovoljno", istakao je predsednik i najavio da će na predstojećem sastanku sa nemačkom kancelarkom Angelom Merkel tražiti finansijsku podršku za Srbiju u borbi protiv koronavirusa.

Predsednik je poručio da mu ne pada na pamet da beži u samoizolaciju jer je zdrav i prav.

"Biću sa svojim narodom, lekarima i medicinskim sestrama i tako ćemo zajedno prebroditi krizu. Nadam se ćemo i u ovome umeti da pokažemo da brinemo o našim starima i to koliko nam je svaki čovek strahovito važan", istakao je Vučić.

Istakao je da će lakari dobijati posebne stimulacije i nagrade za svoj rad.

Kon: Uskoro se očekuje i lokalna transmisija virusa

Epidemiolog Predrag Kon kaže da se nalazimo na početku prenošenja koronavirusa.

"U samom početku tačno znamo ko se od koga zarazio i kako je došlo do obolevanja. Ta situacija je i dalje pod punom kontrolom. Mađutim, procenjujemo da će uskoro doći do lokalne transmisije, kada će od tih 12 zaraženih koje trenutno poznajemo početi da obolevaju i neki od kontakata koje sada dnevno pratimo", rekao je Kon.

Govoreći o merama koje su preduzete, Kon ističe da su one u cilju usporavanja prenošenja i da je to izuzetno važno kako ne bi došlo do naglog obolevanja, posebno teških slučajeva.

"Tada zdravstveni sistem bilo koje zemlje, vidimo i Italije, ne može da se suoči sa tako eksplozivnim porastom teško obolelih starijih od 75 godina", dodao je Kon.

Ukazao je da postoji ogroman broj "nevidljivih ljudi" koji traže i ispituju svaki kontakt i dolaze do podataka na vreme, ukoliko počinje bolest odmah ga izdvajaju i izoluju i na taj način sprečavaju eksplozivan prenos.

Mera zabrane okupljanja sa više od 100 učesnika u zatvorenom prostoru će, kaže Kon, doprineti sprečavanju širenja virusa.

Naveo je da je ta mera korisna u ovom trenutku, da će biti poteškoća u njenom sprovođenju, ali da će se njeni pozitivni rezultati uočiti kada se podaci uporede sa drugim zemljama gde je došlo do eksplozije virusa.

Na sastanku je, kaže, zauzet jedinstven stav da ne treba zatvarati škole jer, kako je objasnio, bolest nije pokazala tešku formu kod dece školskog uzrasta.

"Nastavićemo sa posebim praćenjem i respiratornih i oboljenja sličnih gripu kod školske dece, pratićemo izostajanje iz škole. Ako se primeti bilo šta što je povezano sa većim odsustvovanjem, ima smisla donositi mere zatvaranja škola", kaže Kon.

Pelemiš: Koronavirus pod kontrolom, kapaciteti spremni

Zahvaljujući preduzetim merama, bolest, ako se za nju to uopšte može reći, koju izaziva koronavirus je pod kontrolom, a svi raspoloživi kapaciteti su spremni, i za one najteže scenarije, izjavio je infektolog, načelnik Jedinice za zarazne bolesti Gradskog zavoda za javno zdravlje Mijomir Pelemiš.

Naveo je da nadležni nikada nisu ni rekli da neće biti obolelih, već su se svi – zdravstveni sistem, država, ponašali odgovorno, govorili da je bolest tu, te da je samo bilo pitanje kad će se pojaviti prvi bolesnik.

"Za virus nema granice, ne može Ministarstvo zdravlja da ih zaustavi, ni u jednoj zemlji nije uspelo. A, dušebrižnicima koji pišu razne stvari, poručujem da mi to sve znamo, a dokaz je da smo to sve i primenili i zbog toga smo među poslednjima gde se bolest i pojavila, i to i ne u velikom broju", rekao je Pelemiš.

To, kaže, ne znači da sutra neće biti i više obolelih, ali su, ističe, nadležni potpuno spremni, a lekari posvećeni poslu i rade ga na najbolji način.

"Pored podrške zdravstvenog sistema, predsednika, države, državnih organa, potrebna je podrška svih građana. Onaj ko je bio negde, ima simptome bolesti, prvo treba da misli na sebe, jer valjda voli sebe i porodicu najviše, a onda i državu, da nam savesno, podacima koje imaju da pomognu da blagovremeno zaustavimo ovu bolest", rekao je Pelemiš.

Dodao je da se ne zna koliko će bolesnika biti, te da se ne bi bavio proročanstvima.

"Ali ovo je do sada rezultat toga da je bolest, ako se to može reći za nju, pod kontrolom i da su svi raspoloživi kapaciteti spremni svakog trenutka i za one najteže scenarije. Uključimo se svi zajedno, zaustavićemo ovu epidemiju. Mnogo teže smo zaustavljali, iz mnogo težih stvari smo izašli zdravi i čitavi", rekao je Pelemiš.

Građani sa simptomima da se jave i da ne kriju gde su bili

Direktor Infektivne klinike KCS Goran Stevanović apelovao je na građane da budu odgovorni i da se jave zdravstvenim ustanovama ako znaju da su imali rizične kontakte i ukoliko im se pojave prvi simptomi. "Ne oklevajte", poručio je Stevanović.

Kaže da prepoznavanje koronavirusa nije samo zadatak zdravstvenih radnika, već i svih građana.

"Neodgovornost prema sebi se pokazala kao veliki problem", rekao je Stevanović dodajući da građani ne smeju da prikrivaju podatake o svojim putovanjima i kontaktima i kriju to od lekara od kojih očekuju pomoć.

Jako je važno, dodaje, da se prepozna svaki slučaj i bude evidentiran, to jest da se napravi listing svih kontakata kako bi se uporio broj obolelih, jer u suprotnom neće moći da se spreči obolevanje i teške forme bolesti.

Primetio je da je najteža situacija kod onih koji se nisu odmah javili ili koji imaju i druge udružene bolesti.

Stevanović navodi da mlađi ljudi dobro podnose koronavirus, a najteže hronični bolesnici za koje je važno da što pre dobiju zdravstvenu negu.

Jedino tako možemo da svedemo smrtnost od koronavirusa na meru zemalja koje su to uspešno uradile, kao što je Kina.

Stevanović napominje da taj virus jeste opasan kao svaki virus, ali da nema ekstremnu smrtnost kao što je, na primer, ebola.

"Očekujemo i veći broj obolelih i komplikovanije slučajeve", dodao je Stevanović i istakao da postoje kapaciteti i dovoljno obučenog kadra da se nosi sa tim.

Apelovao je na zdravstvene radnike da kada dolaze u kontakt sa zaražnim da koriste i najobičnije maske, pranje ruke i rukavice.

Još jednom je ponovio da građani treba da budu pošteni i obaveste lekare gde su sve bili i tako im pomognu da zaštite, ne samo njih, već i celo društvo.

Nestorović: Više se neću šaliti, a tačno je sve što sam govorio

Doktor Branimir Nestorović je rekao da se danas neće šaliti, kao prethodni put kada je govorio o koronavirusu jer je u Srbiji, kako je rekao, smeh smrtni greh.

"Sve što sam tada rekao, sve je tačno. Rizične grupe nisu deca, ali oni virus prenose starijima. Rizična grupa su stariji od 70 godina i prema poslednjim podacima pokazalo se da smrtnost nije tako velika, kao što se pričalo. Korejci su najviše ljudi testirali i utvrdili smrtnost od oko 0,9 odsto", rekao je Nestorović.

Podvukao je da koronavirus karakteriše da je najveći broj lako bolesnih i da je zato prevencija gotovo nemoguća: "Zaraženi se dobro osećaju, naročito mladi, oni nastavljaju da se kreću, ne leže kod kuće, pa se zato bolest tako lako širi", dodao je Nestorović.

Zahvalio se predsedniku Vučiću što ga brani i istakao da se protiv njega vodi kampanja na Fejsbuku, ali da mu to ništa ne znači.

"Ja ne živim od rejtinga, iza mene stoji 40 godina rada i moji pacijenti, koji i dalje dolaze kod mene", naveo je Nestorović.